上呈子方鄉丈
作者：蔡肇
朝代：宋

paragraphs: 西方殘敵魚游釜，往歲天兵收境土。
軍行旱海口生烟，沙井無泉天不雨。
將軍意氣吞八荒，欲入凉州傾馬乳。
堅城不下河未冰，幕中稍覺從軍苦。
曹侯獻計取東關，帳下選鋒同此語。
歸來塞色侵鬢毛，聯翩始閱交衢舞。
不學行間妄校尉，盡斬孫歆封萬戶。
人生富貴有危機，彘肩不願加雕俎。